I 2017 bliver Linje 5A mellem Marienlund og Tangkrogen som forsøg betjent med eldrevne busser.

Annonce

Antallet af elektriske Tesla-biler på de danske veje har bevist, at den rigtige bil sagtens kan få danske privatbilister til at vælge elmotoren i stedet for de mere miljø-fjendtlige diesel- eller benzinmotorer.

Spørgsmålet er, om den rigtige, elektriske bybus også kan få et busselskab til at køre dieselbusserne i garage til glæde for miljøet?

Og det er et spørgsmål, som et partnerskab, bestående af Aarhus Sporveje, Aarhus Kommune og Midttrafik vil forsøge at finde svar på.

Det skriver Aarhus Sporvejes personaleblad, Inform, om i sit nye nummer.

Når Aarhus Sporveje i 2017 skal have leveret 16 nye ledbusser med lavt gulv, bliver udbuddet delt i tre dele, så fire af busserne bliver rene elbusser, fire bliver dieselbusser og de sidste fire bliver hybridbusser, der både kan køre på diesel og el.

Det bliver Linje 5A, der kører på strækningen Marienlund over Ringgaden til Tangkrogen, som bliver elbussens testbane.

At lige Linje 5A er valgt, skyldes at denne linje ikke bliver lagt om i forbindelse med den nye Trafikplan 2017 og Letbanen.

Valget skyldes også, at Linje 5A er en af de passagertunge pendlerlinjer, så den nye teknologi virkelig kan blive udfordret.

Men det skyldes også, at Linje 5A er relativt kort, nemlig 6,6 kilometer.

Det er vigtigt, for så kan sporvejene spare penge ved kun at opføre én ladestation - formentlig på Tangkrogen - hvor en længere rute vil give behov for en ladestation på begge endestationer.

Aarhus Sporveje vurderer nemlig, at såkaldtopportunity charcinger den rigtige måde at oplade elbusser på i Aarhus.

Metoden går ud på at lade bussen lynoplade i cirka fem minutter hver eller hver anden gang, den ankommer til endestationen.

Ved at supplere lynopladningen med opladning om natten på garageanlægget kan Aarhus Sporveje holde de nye elbusser kørende.

Opladningen på Tangkrogen skal ske i en pantograf - en oplader, der automatisk forbindes med en modtager på bussens tag - og om natten på garageanlægget med en løs ledning, chaufføren sætter på et stik i bussen.

Elbusser er så meget dyrere at købe end dieselbusser, at projektet forventes at få meromkostninger på cirka 20 millioner.

Aarhus Sporveje betaler de 18 millioner kr, som merprisen på elbusser forventes at udgøre. Aarhus Kommune betaler ladeanlæggene på Tangkrogen og på busanlægget i Hasselager.

Selv om en elbus således er cirka fem millioner kroner dyrere at købe, så er den ikke nødvendigvis dyrere at anskaffe og drive i sin samlede levetid. Lavere driftsomkostninger kan nemlig udligne den højere anskaffelsespris, skriver Aarhus Sporvejes personaleblad.